ध्वनि प्रदूषण के खिलाफ चेतन की ये जंग इतनी आसान नहीं थी. धार्मिक और सांस्कृतिक शहर होने के नाते बनारस में आए दिन कार्यक्रम होते रहते हैं. इन कार्यक्रमों में लाउडस्पीकर का इस्तेमाल होना आम बात थी. ध्वनि प्रदूषण के नाम पर धार्मिक कार्यक्रमों में खलल डालने की हिम्मत पुलिस में भी नहीं थी, लेकिन चेतन चैन से बैठने वालों में से नहीं थे. उन्होंने आगे बढ़कर इस तरह के कार्यक्रमों की मुखालफत की. चेतन के अड़ियल रवैये का ही नतीजा है कि संकट मोचन मंदिर में होने वाले पांच दिवसीय कार्यक्रम में अब रात दस बजे के बाद बाहरी दीवार पर लगे लाउडस्पीकर बंद हो जाते हैं. चेतन बताते हैं कि कई बार उन्हें विरोध का भी सामना करना पड़ा. चेतन ने जब दुर्गापूजा पंडालों में होने वाले ध्वनि प्रदूषण की बात उठाई तो शहर के एक बीजेपी विधायक धरने पर बैठ गए. कई दिनों तक रस्साकशी चलती रही. अंत में बीजेपी विधायक को अपनी भूल का एहसास हुआ और आज वे इस अभियान के प्रशंसक हैं. इसी तरह बेनियाबाग मैदान में रात भर के मुशायरे और शहर के मुस्लिम इलाकों में रात में चलने वाले का लाउडस्पीकर का विरोध किया तो कई लोग विरोध पर उतर आये. मगर ऐसी घड़ी में मुफ्ती-ए-बनारस मौलाना अब्दुल बातिन नोमानी ने साथ दिया और कहा कि रात ऐशा की अंतिम नमाज़ के बाद का समय सोने के लिए होता है. इस दौरान कोई भी खटर-पटर या लाउडस्पीकर बजाना, इस्लाम धर्म के खिलाफ है. उनकी इस एक अपील के कारण काफी असर पड़ा.